**Тақырыбы:  Ибалы ұл, инабатты қыз –ұлт мақтанышы**

**Мақсаты:**

 **Тәрбиелік:** Оқушыларға  адамдық асыл қасиеттерді қастерлеп, адамгершілік қасиеттерге  бағыттай отырып, оқушының    рухани білімін байыту, ойын еркін,  дәлелді түрде жеткізе білуге жетелеу;ибалылыққа, инабаттылыққа баулу.

**Көрнекілігі:**  нақыл сөздер, слайд, бейнежазба, стикер

 **ҚР әнұраны**

**І.  Ұйымдастыру кезеңі.**

 **Мұғалімнің сөзі.**

**1-жүргізуші**: Саламатсыздар ма, құрметті ұстаздар, қонақтар, оқушылар Біз сіздермен ұл мен қыз тәрбиесі жайындағы «Ибалы ұл, инабатты қыз – ұлт мақтанышы» атты тәрбие сағатын тамашалауға шақырамыз.

**2-жүргізуші:** Иә, достым ата-бабаларымыз ұл мен қызды дәріптеу мақсатында былай деген екен :

Білектей арқасында өрген бұрым,

Шолпысы сылдыр қағып жүрсе ақырын.

Кәмшат бөрік, қара қасты,

Сұлу қыздың көріп пе ең мұндай түрін?!-деген  Абай атамыз өлең жолдарын қыздарымызға арнаған.

**1-жүргізуші:** Атадан жақсы ұл туса,

Елінің туы болады.

Атадан жаман ұл туса,

Елінің соры болады- деген  Қазыбек бидің нақыл сөздерінде.

 **2-жүргізуші:** Ендеше тәрбие жайында достардың бірер ойын тыңдасақ..

**1-оқушы:** Әр халықтың бала тәрбиесіндегі өзіндік ерекшеліктері арқылы мәдени құндылықтары қалыптасады. Ата-бабамыз ұл баланы ертеңгі абыройлы әке, қадірлі отағасы, елді қорғайтын ер, батыр, би, ақын, ұлттың намысты азаматы ретінде әділдікке, қайсарлыққа, кешірімді болуына, өнерге, білімге, салт-дәстүрімізді сақтауға тәрбиелеген. Ұл бала – қазақта шаңырақ иесі, ер-азамат – ата-ананың отын тұтатушы болып саналады.

**2-оқушы:** Қазақ отбасының ерекшелігі жасы кішісінің үлкеніне «сен» деп сөйлемеуі, алдын кесіп өтпеуі, үлкен тұрып кішінің, әке тұрып ұлдың, шеше тұрып қыздың орынсыз сөйлемеуінде. Қазақ отбасындағы үлкенді құрметтеу әдеті жауапкершілік, адамгершілік сезімдерін туғызған. Дұрыс бағытқа бағдарлау көп жағдайда абыройлы әкеге, үлгілі отағасына, қадірлі ағаларына байланысты. Халқымыз ұл бала тәрбиесіне ерекше көңіл бөлген. Қай халықта болмасын, ұл бала тәрбиесі – әке меншігінде. «Ата көрген оқ жонар, шеше көрген тон пішер» деген сөз осыдан қалған болар.

**3-оқушы:** Қазақ отбасында әкелер өзінің білетін бар өнерін алдарына үйретіп, оларды мерген, аңшы, яғни «сегіз қырлы, бір сырлы» жігіт етіп тәрбиелеген. Бала ес білгеннен бастап, оның құлағына «сен ертеңгі шаңырақ иесісің, болашақ әкесің, арқа сүйер жарсың, отбасының асыраушысысың, сондықтан да жаманнан жирен, жақсыдан үйрен» деген сөздерді құйып отырған.

**4-оқушы:** Қазіргі заманда қыз тәрбиесі мен ұл тәрбиесіне ерекше мән беруді қажет етеді.Ұл тәрбиелей отырып, жер иесін тәрбиелейміз, қыз тәрбиелей отырып, ұлтты тәрбиелейміз-деп бекер айтпаса керек. Халқымыздың ерте кезден- ақ адамгершілікті, әдепті жоғары бағалай білген.

**5-оқушы**: Бесігінде жақсы тәрбие алған үлгі- өнеге көрген қыз бала қайда болса да өзінің көрегендігін көрсетеді. Ал жақсы тәрбие алған үлгі өнеге көрген ұлдар жау келгенде де жайдақ тақа мініп шабатын өжет,батыл, адал, жеріне туған халқына ыстық ықыласты, үлкенге де , кішіге де қамқор бола білген ғой.

 **6-оқушы:** Әдептілік,инабаттылық сыйлау жағынан халқымыз алдына жан салмаған. Бір өкініштісі уақыт өткен сайын осынау асыл қасиеттерімізден айырылып бар жатқандаймыз. Ұлттың ізгі дәстүрімізді ескіліктің қалдығы деп мұрын шүйіре қарамай,осы заманға лайықтысын таңдап алып,инабатты қыз, ұлағатты ұл тәрбиелеу ата-ананың да ұстаздар қауымының да міндеті.

**7-оқушы:** Қазақ халқы ұл мен қыз тәрбиесіне енжар қарамаған. «Ұлым жақсы болсын десең – біліктімен ауылдас бол,қызым жақсы болсын десең – қылықтымен ауылдас бол» дейтін қазақ, ұлдары тайға мініп өз тізгінін өзі ұстап жүруге жарай бастағаннан, қыз балаларды ес біліп, етек жаба бастағаннан өнерлі, текті, тәрбиелі, адамгершілігі жоғары кісілермен барыс-келіс, алыс-беріс жасап, олармен көрші отыруға құлшынған, әрі ресми тәрбие жүргізе бастаған.

**8-оқушы:** Ұл бала тәрбиесінде, ұлдарға болашақ ел мен жұрттың қорғаны, отбасының ұйытқысы, халыққа бақыт-байлық жаратушы екендігін ұғындыра отырып, ел-жұрт, үлкен-кіші, кәрі-жас алдында өзін қалай ұстап, әйелдер мен балаларына қалай қамқор болу керек, қиын сәттер мен ел басына күн туған сәттерде қалай ерлік көрсетіп, қалай азаматтық таныту керек екендігі мұқият үйретіледі.

**9-оқушы:** Қазақ халқы қыздың да тәрбиесіне қатты мән берген. Қыз әуелде ана бауырында отбасы тәрбиесінде болады. Оған ұлдан өзгеше тәрбие береді. Қыз тәрбиесінде білікті аналар қыздарын бір тізерлеп отыру, қалай болса, солай отырып-тұрмау; үнемі сіз-біз деп сөйлеу, тасыр мінез, кеселді сөзден аулақ болуды үйреткен.

**10-оқушы:** Қыздарымыздың кісі бетіне, әсіресе ер адамдардың бетіне қылымсып немесе тіке қарамау,тамақты ауыз толтыра асап, былшылдатып, шалпылдата шайнамау; ыдыс-аяқты жуғанда, жиғанда сылдырлатпау; үлкен адамдар келгенде тұрып жол беру, аман-сәлем жасау; «шеше тұрып, қыз сөйлегеннен без» дейтін халық даналығын сақтау; көпшілік ортасында жыртақтап күлмеу, арын таза сақтау, ата-анадан рұқсатсыз жөнсіз қыдырмау сияқты істерден егжей-тегжейлі тәрбие жүргізеді.

**11-оқушы:** Қазақ халқының қыздарды жастайынан оң босағаға отырғызуының үлкен мәні бар. Ол қыздардың дербес өмір сүруіне бейімдейді. Болашақ отауды қалай ұстап, қалай басқаруды, отбасылық істерін қалай реттеп, қалай жөнге салуды үйретеді. Еңбекшілдікке, іскерлікке тәрбиелеп, болашақ ана, отау иесі болуға үйретеді.Байырғы қазақ қоғамында қыз тәрбиесі бір ғана шаңырақ тәрбиесі емес, әулеттің, ауылдың тәрбиесін көріп өседі..

 **1-жүргізуші:** Иә, достар халқымызда «Қызға қырық үйден тыйым, қала берсе есіктегі қара күңнен тыйым» деген осыдан қалса керек. Бұдан біз қыз тәрбиесі жалпы халықтық тәрбие десекте болады. Бұған қосымшаӘке үйінде жүрген қыз – қонақ деп, оны жарасты киіндіріп, ұзатылғанша төрге таман оң жақтан орын берген.

**2-жүргізуші:** Қазақ халқы қыздарын «үйдің құты, ауылдың көркі, береке-бірлік пен татулықтың ұйытқысы» деп ерекше құрметтеп, аялап, ардақтаудың арқасында, қазақ халқында ақыл-парасатымен ел билеп, ру-тайпа басқарған көсем, шешен, би, аты аңызға айналған батыр, әулие аналар, ел жұрты аттарын қадір тұтқан қасиетті, киелі әжелер көп болған. Мысалы, Айша Бибі, Баба әже, Домалақ Ана, Қызай ана, Абақ, Мұрын аналар...

**Ән. «Қазақ қызы»** Перизат пен Ақнұрдың орындауында

**1-жүргізуші:** Халқымызда тәрбие мен отбасы жайында даналық сөздер кеңінен тараған. Алдын интерактивті тақтадан көрсетілген суреттерден мақалдар топтастырайық. Ендеше мақал-мәтелдерге кезек берсек деп отырмыз.

 **Әке көрген оқ жонар,**

 **Шеше көрген тон пішер.**

 **Ұяда не көрсең, ұшқанда соны ілерсің.**

 **Ұлың өскенде ұлы жақсы ауылдас бол,**

 **Қызың өскенде қызы жақсымен ауылдас бол.**

 **Үйінде ұл-қызы бардың, көгінде сөнбес жұлдызы бар.**

 **Әке тұрып ұл сөйлегеннен без, Ана тұрып қыз сөйлегеннен без.**

**Қарағайға қарап тал өсер, қатарына қарап бала өсер.**

**Әдепті бала ата-анасын мақтатар, әдепсіз бала ата-анасын қақсатар.**

**2-жүргізуші**: «Тәрбие -тал бесіктен » демекші сіздермен осы тәрбие жайында шағын бейнежазбаны тамашалайық. Өз пікірлерімізді ортаға салайық.  Балалар пікірі тыңдалады

**1-жүргізуші**: Дана халқымыз ұл мен қыз тәрбиесіне қатысты тыйым сөздермен танысайық.Интерактивті тақтадан ырымдар мен тыйымдар көрсету арқылы таныстырылады.

**2-жүргізуші: «Жемісті ағаш» деп аталады.** Мұнда сіздерге  жеке-жеке стикер таратылады. Ибалы ұл мен инабатты қыз болу үшін қандай тәрбиені ұстану керек екендерін жазып, ағашқа жабыстырады.

**1-жүргізуші:** Аң жортар  аяғымен, жер еркесі,

Құс ұшар қанатымен, көк еркесі.

Халқыңа қалаулы ұл боламын десең,

Адам бол! Болма адамның көлеңкесі – деп  Абай атамыз айтқандай, Сіздерге адамгершілігі мол, еліміздің иманды да  инабатты ұл –қызы болып өсейік деп тілек айтамыз.

**Хор : Атамекен**

**1,2 –жүргізуші: Назарларыңызға көп-көп рахмет,келесі кездескенше сау болыңыздар.**

 **Әке көрген оқ жонар,**

 **Шеше көрген тон пішер.**

 **Ұяда не көрсең, ұшқанда соны ілерсің.**

 **Ұлың өскенде ұлы жақсы ауылдас бол,**

 **Қызың өскенде қызы жақсымен ауылдас бол.**

 **Үйінде ұл-қызы бардың, көгінде сөнбес жұлдызы бар**

**Әке тұрып ұл сөйлегеннен без, Ана тұрып қыз сөйлегеннен без.**

**Қарағайға қарап тал өсер, қатарына қарап бала өсер**

**Әдепті бала ата-анасын мақтатар, әдепсіз бала ата-анасын қақсатар.**

**Жақсымен жүрсең жетерсің мұратқа,**

**Жаманмен жүрсең қаларсың ұятқа.**

**Қызға қырық үйден тыйым,**

**Қала берсе есіктегі қара күңнен тыйым.**

**Қызы анадан үйренбей өнеге алмас,**

**Ұлы атадан үйренбей сапар шекпес.**

**Ана сүтімен бітпеген қасиет**

**Тана сүтімен сіңбейді.**